CELEX: 32015R0639
Language: bg
Date: 2015-04-23 00:00:00
Title: Регламент (ЕС) 2015/639 на Комисията от 23 април 2015 година за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на силициев диоксид (Е 551) в съполимер на поливинилов алкохол, присаден върху полиетиленгликол (Е 1209) (Текст от значение за ЕИП)

24.4.2015   
            
            
               BG
            
            
               Официален вестник на Европейския съюз
            
            
               L 106/16
            
         РЕГЛАМЕНТ (ЕС) 2015/639 НА КОМИСИЯТА
   от 23 април 2015 година
   за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на силициев диоксид (Е 551) в съполимер на поливинилов алкохол, присаден върху полиетиленгликол (Е 1209)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               С приложение III към Регламент (ЕО) № 1333/2008 се установява списък на Съюза на добавките в храните, одобрени за употреба в добавки в храните, ензими в храните, ароматизанти в храните и хранителни вещества, и на условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               С Регламент (ЕС) № 685/2014 на Комисията (3) се разрешава употребата на съполимер на поливинилов алкохол, присаден върху полиетиленгликол (наричан по-долу за краткост „съполимер на ПВА, присаден върху ПЕГ“) (Е 1209), в хранителни добавки, предлагани в твърдо състояние.
            
         
               (4)
            
            
               С цел да се подобри течливостта на полимера на прах, в съполимера на ПВА, присаден върху ПЕГ, се употребява силициев диоксид (Е 551). Очакваното пренасяне на силициев диоксид в крайния хранителен продукт чрез употребата на съполимер на ПВА, присаден върху ПЕГ, е 300—500 mg/kg. При това равнище силициевият диоксид не изпълнява никаква технологична функция в хранителната добавка.
            
         
               (5)
            
            
               Европейският орган за безопасност на храните направи оценка на безопасността на съполимера на ПВА, присаден върху ПЕГ, при употребата му като добавка в храните и стигна до заключението, че употребата му като филмово покритие в хранителни добавки не поражда опасения във връзка с безопасността при предложените видове употреба (4). Оценката на безопасността включваше също така и посочената употреба на силициев диоксид в съполимер на ПВА, присаден върху ПЕГ.
            
         
               (6)
            
            
               С оглед на това е целесъобразно да се разреши употребата на силициев диоксид в съполимер на ПВА, присаден върху ПЕГ.
            
         
               (7)
            
            
               Поради това част 2 от приложение III към Регламент (ЕО) № 1333/2008 следва да бъде съответно изменена.
            
         
               (8)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Част 2 от приложение III към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 април 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Регламент (ЕС) № 685/2014 на Комисията от 20 юни 2014 г. за изменение на приложение II към Регламент (ЕО) № 1333/2008 на Европейския парламент и на Съвета и на приложението към Регламент (ЕС) № 231/2012 на Комисията по отношение на съполимер на поливинилов алкохол, присаден върху полиетиленгликол, в твърди добавки в храни (ОВ L 182, 21.6.2014 г., стр. 23).
   
      (4)  EFSA Journal (Бюлетин на ЕОБХ), 2013 г.; 11(8):3303.
   
      ПРИЛОЖЕНИЕ
      В част 2 от приложение III към Регламент (ЕО) № 1333/2008 след третото вписване за добавка в храни Е 551 се вмъква следното вписване:
      
         
                     „E 551
                  
                  
                     Силициев диоксид
                  
                  
                     5 000  mg/kg в препарата
                  
                  
                     Е 1209 съполимер на поливинилов алкохол, присаден върху полиетиленгликол“